Vedeta serialulul Micuțul meu ren (Baby Reindeer), Richard Gadd, le-a cerut fanilor să nu mai speculeze despre identitatea personajelor. Asta după ce fanii au provocat o adevărată isterie, încercând să afle dacă personajele sunt reale. O femeie s-a plâns că a primit amenințări cu moartea, informează Mediafax.
Creatorul și vedeta serialului de succes i-a rugat pe fani să nu mai încerce să descopere identitățile personajelor din serial
„Dacă aș fi vrut să fie găsiți oamenii din viața reală, aș fi făcut un documentar”, a spus Richard Gadd pentru Hollywood Reporter.
El a adăugat că va refuza să mai comenteze pe marginea subiectului care a luat amploare.
Serialul este despre viața unui barman și comediant care este urmărit de o femeie. În secvența de deschidere a serialului, spectatorilor li se spune prin intermediul unui mesaj că „Aceasta este o poveste adevărată”. De altfel, mesajul ar fi stârnit imaginația fanilor care au încercat să afle cine sunt personajele din viața reală.
O femeie despre care s-a spus că este personajul din film obsedat de comediant a acordat un interviu. Ea a spus că a primit amenințări cu moartea și a descris filmul drept o ficțiune, potrivit Sky News. În plus, femeia a lăsat să se înțeleagă că va acționa în judecată realizatorul filmului și canalul care l-a distribuit.